**Παρέμβασή μου στην παρουσίαση του βιβλίου τού πάπα Φραγκίσκου**

**με τον τίτλο «ελπίδα»**

Ίσως, δεν είμαι ο πλέον κατάλληλος και ενδεδειγμένος να εκφέρω γνώμη και να τοποθετηθώ για τη ζωή και το πολυσχιδές έργο μιας τέτοιας και τόσο εξέχουσας, φωτεινής και επιδραστικής προσωπικότητας ως αυτή του προσφάτως εκδημήσαντος επισκόπου Ρώμης και πάπα Φραγκίσκου, με αφορμή το σήμερα παρουσιαζόμενο, και στο νησί μας, αυτοβιογραφικό βιβλίο του υπό τον τίτλο «Ελπίδα». Ούτε θεολόγος είμαι ούτε κριτικός λογοτεχνίας έχω υπάρξει· συνακόλουθα και οι απόψεις μου δεν μπορούν να διεκδικήσουν με αξιώσεις επιστημονική εγκυρότητα, ως εκφερόμενες από μη ειδικό. Πιθανόν να είναι καλύτερα έτσι γιατί, κάποιες φορές, η απόσταση καθαρίζει τη ματιά, ξεθολώνει τον νου και επιστρατεύει και προτάσσει τη λογική. Έχω, βέβαια, διδαχθεί εκκλησιαστικό δίκαιο από ένα διαπρεπή, πολυμαθή και σεβαστό καθηγητή, τον αείμνηστο Κωνσταντίνο Βαβούσκο, που, επί μακρά σειρά ετών, διετέλεσε νομικός σύμβουλος του Οικουμενικού Πατριαρχείου και του Αγίου Όρους και η μαθητεία μου κοντά του όλο και κάτι μου άφησε· επίσης έχω «αναλώσει» αμέτρητες ώρες διαβάζοντας λογοτεχνία και ιστορία, που κι απ’ αυτές κάτι πρέπει να πήρα. Με άλλα λόγια είμαι κι εγώ ένας από τους πολλούς γνώριμους, απλούς και οικείους διπλανούς σας: φυσιολογικός, συνηθισμένος, ενίοτε περίεργος, μονίμως αγωνιών, συνεχώς ανήσυχος, και διαρκώς αναζητών-εντός μου και γύρω μου-πολίτης, που έτυχε ν’ ανήκει στο πλήρωμα της ανατολικής ορθόδοξης εκκλησίας· ένας άνθρωπος ο οποίος καθημερινά μάχεται να υπερβεί τις σταθερά ζωηρές αμφιβολίες του, που πασχίζει να διασκεδάσει τις πολλές επιφυλάξεις του και ματώνει για να πεισθεί και άρει τις αντιρρήσεις και εντάσεις που τον βασανίζουν· ένας κοινός θνητός που θέλει πολύ να κερδίσει τη μάχη με τους δαίμονες που καραδοκούν, τον κατατρύχουν και εμφιλοχωρούν στις σκέψεις του και να καταφέρει να γίνει πιστός ακόλουθος, ένθερμος θιασώτης και αξιόπιστος κήρυκας της διδασκαλίας του γλυκύτερου και ανώτερου όντος που εμφανίσθηκε στον πλανήτη μας από καταβολής κόσμου και μέχρι τούδε. Αυτή, η ελλιπής και ισχνή θεολογική μου γνώση, είναι που μου προσδίδει συγγνωστή, θέλω να πιστεύω, θρασύτητα, που μου συγχωρεί την άγνοια κινδύνου η οποία με διακρίνει και που συχνά με εξωθεί σε κάποιες παράτολμες και οριακές προσεγγίσεις. Φανείτε, λοιπόν, επιεικείς μαζί μου και ανεχθείτε τις όποιες αστοχίες μου και τις λεκτικές μου ακροβασίες και υπερβάσεις. Εγώ, πάντως, θεωρώ αυτή τη διακινδύνευση και θεμιτή και θελκτική, κατά κανόνα δε αποβαίνει και γόνιμη. Εξ άλλου και ο αοίδιμος Φραγκίσκος ρισκάριζε συχνά και πολύ, όπως μας πληροφορεί με το ανά χείρας πόνημά του· κι αυτό το δεδομένο δρα ανακουφιστικά σε μένα και μου δίνει την αναγκαία ώθηση για να υπερβώ τις αναστολές μου.

Περαιτέρω, οφείλω να εξομολογηθώ πως αισθάνομαι τη μεγάλη τιμή τής συμπερίληψής μου στους σημερινούς ομιλητές να αναμετράται με την ευθύνη μου και το αναπότρεπτο άγχος μου για την ικανοποιητική επάρκεια τούτης της μικρής και οιονεί ερασιτεχνικής παρέμβασής μου, που αφορά σε μια εμβληματική προσωπικότητα, του διαμετρήματος, του κύρους και της παγκόσμιας εμβέλειας του 266ου πάπα, του αξιαγάπητου και μακαριστού πλέον Φραγκίσκου. Διευκρινίζω ακόμα ότι σε τούτο μου το ριψοκίνδυνο εγχείρημα δεν μένω σ’ αυτές καθ’ εαυτές τις ζωντανές και ιδιαίτερα παραστατικές περιγραφές τού συγγραφέα, που αναφέρονται στη διαδρομή τής οικογένειάς του και του ίδιου στη νέα τους πατρίδα, την Αργεντινή, ούτε και σ’ εκείνες που αφορούν στην πορεία του από τότε που περιβλήθηκε το ιερατικό σχήμα και μέχρι του θανάτου του, αλλ’ αφορμώμαι απ’ αυτές για να αλιεύσω τις προσεγγίσεις του στα κρίσιμα θέματα που αφορούν τη σύνολη ανθρωπότητα. Έχω δε την άποψη ότι η σπουδαία παρακαταθήκη του συγκεκριμένου πάπα ενδείκνυται και πρέπει να αποτελέσει βάση ανεφοδιασμού για τους επιγενόμενους, από την οποία θα αντλούν σοφία και περίσκεψη και θα αρύονται παραδείγματα και μοντέλο συμπεριφοράς για μία κατά Χριστόν ζωή.

-Τέσσερις λέξεις, κατά τη γνώμη μου, περιγράφουν, σκιαγραφούν και αντικατοπτρίζουν την ξεχωριστή φυσιογνωμία, την επί γης παρουσία και τον τρόπο που έζησε και έδρασε ο πάπας Φραγκίσκος. Η πίστη, η αγάπη, η ταπεινότητα, και η διακονία· τέσσερις λέξεις αλληλένδετες, που η μία συμπληρώνει την άλλη και που εσωκλείουν ισάριθμες αρετές, οι οποίες, πέραν πάσης αμφισβήτησης, τον προίκιζαν, τον κοσμούσαν και κατεύθυναν πάντα τα βήματά του. Η μία εξ αυτών και δη η διακονία, φρονώ ότι, αποτελεί το απαύγασμα, την πεμπτουσία και την έμπρακτη απόδειξη της αγάπης και άγει στην καταξίωση του σύντομου περάσματός μας από τα εγκόσμια· περαιτέρω, πίστη χωρίς αγάπη είναι νεκρά πίστη και επίφαση, όπως διακηρύσσει και ο Απόστολος Παύλος. Όποιος εμφορείται και διαπνέεται από τα παραπάνω χαρίσματα δικαιούται και να προσδοκά μερίδιο στην ελπίδα. Στους χαλεπούς καιρούς μας-που ο κυνισμός, η αναλγησία, η απανθρωπιά, η διαφθορά και το έλλειμμα ενσυναίσθησης βρίσκονται στην ημερήσια διάταξη και κυριαρχούν στην καθημερινότητά μας και που η έπαρση, η οίηση και η αλαζονεία τής πλειονότητας των ισχυρών του κόσμου μας ψαύουν, εάν δεν έχουν ήδη υπερβεί, τα όρια της ματαιοδοξίας-η σεμνότητα, η μετριοφροσύνη, η πραότητα, η γλυκύτητα και η ευσπλαχνία του εκλιπόντος πάπα αποτέλεσαν τη θετική αντίστιξη και την αποστομωτική απάντηση σε κάθε παρόμοια αλγεινή και απωθητική συμπεριφορά. Αυτά ακριβώς τα, πάγια και ακλόνητα, γνωρίσματά του ήταν τα ίδια που τροφοδότησαν τη ροπή του και σηματοδότησαν την «κλήση» του στην ιεροσύνη, παρά την αρχική διαφωνία και τις πολλές επιφυλάξεις τής μητέρας του που ήθελε να μην αποστεί από τον παιδικό του προσανατολισμό και να γίνει γιατρός· θαρρεί κανείς πως βλάστησαν και υποκινήθηκαν από τη θεία επίνευση κι έτσι, αντί της θεραπείας των σωμάτων, οδηγήθηκε στην ίαση των ψυχών.

Ο Ιησούς μάς έδωσε με σαφήνεια το υπόδειγμα της ενάρετης ζωής και μας ζήτησε να το ακολουθήσομε και να το μιμηθούμε αν θέλουμε να είμαστε φίλοι του και καλοί μαθητές του. Το εν λόγω πρότυπο που, ως ανεκτίμητο δώρημα, από Θεού προσφέρθηκε στο ανθρώπινο γένος, ο αείμνηστος Φραγκίσκος δεν το μιμήθηκε απλώς αλλά το ενστερνίσθηκε απολύτως κι έτσι κατάφερε να κερδίσει δικαιωματικά την ευαρέσκεια του Κυρίου μας. Έζησε και, μέχρις εσχάτων, διακόνησε τον Ύψιστο και τον άνθρωπο με προσήλωση και σε πλήρη αρμονία μ’ αυτό, που το ανήγαγε σε μπούσουλα και κατευθυντήρια οδηγία για μια χρηστή, ολιγαρκή και χριστιανική ζωή. Από τότε που, δια της βαπτίσεώς του, συναντήθηκε και συντάχθηκε με τον Ιησού και μέχρι του αποχαιρετισμού του στη χοϊκή ματαιότητα σ’ αυτή την οδό, απαρέγκλιτα, βάδισε. Ο Φραγκίσκος δήλωνε πάντα και σε όλα παρών και κοιτούσε σταθερά και με χαροποιό προσδοκία προς τα μπρος. Το παρελθόν τον δίδασκε αλλά δεν τον εγκλώβιζε. Ήταν σφοδρός πολέμιος της αδιαφορίας και του παραλυτικού φόβου, γιατί θεωρούσε ότι συνιστούν παράγοντες που εξουθενώνουν τα άτομα και δηλητηριάζουν ψυχές και σχέσεις. Η ακράδαντη πίστη του επιδρούσε και επενεργούσε σ’ αυτόν ελευθερωτικά, γαληνευτικά και ευφρόσυνα. Σε όλη δε την ιερατική του διαδρομή ήταν διακαής ο πόθος του και διαρκής η αγωνία του να μπορεί να αποδιώχνει τη θλίψη από τους πονεμένους, να μην αφήνει την ελπίδα να μαραθεί και να ποτίζει αδιάλειπτα το δένδρο που κυοφορεί και ευαγγελίζεται τη χαρά και την αισιοδοξία. Ακόμα και μέσα στην πιο πυκνή καταχνιά και στην ακραία απόγνωση προσπαθούσε να κάνει την ελπίδα να αχνοφέγγει, να δείχνει τη διέξοδο και να μην επιτρέψει στο σκοτάδι να επιβληθεί και κυριαρχήσει στις ζωές μας. Εξ ου και ο τίτλος του βιβλίου του που σήμερα παρουσιάζεται.

Διαλαλεί και διαβεβαιώνει ο Ιησούς, κατά τη χθόνια διαδρομή του, σε κάθε τόνο και κάθε ευκαιρία, ότι η ενανθρώπισή του είναι σύμφυτη με την αγάπη, τη διακονία, την ειρήνη, τη θυσία και τη δωρεά. Αυτή την αποστολή η θεϊκή αγάπη και μέριμνα για το ανθρώπινο γένος τον κάλεσε να επιτελέσει και μας την εξαγγέλλει, συστήνει και προτείνει προς μίμηση, ρητά και απερίφραστα, λέγοντάς μας: «**Ουκ ήλθον διακονηθήναι αλλά διακονήσαι**», όπως η ελπιδοφόρα και μεγαλειώδης αυτή ρήση του διασώθηκε και αυτολεξεί διαλαμβάνεται στο κατά Μάρκον Ευαγγέλιο. Διαβάζουμε, ακόμα, από εξαίσιο απόστιχο αίνο της Μεγάλης Εβδομάδας, μία επί πλέον ανεπανάληπτη προτροπή, δεσμευτική υπόδειξη και λυτρωτική συμβουλή τού σωτήρα μας, που μας επισημαίνει ότι: «**ο θέλων πρώτος είναι έστω πάντων έσχατος· ο δεσπότης ως ο διάκονος**». Η προβολή και η πρόταξη από τον Χριστό μας, και σ’ αυτή την υπέροχη παρότρυνσή του, της σημασίας τής διακονίας δεν είναι τυχαία αλλά σκόπιμη, στοχευμένη και ιδιαίτερα επιτυχής διότι αποκαλύπτει και με ενάργεια αναδεικνύει: το εκούσιο, τον εθελοντισμό, την ελευθερία, τη χαρά του δοσίματος, την αίσθηση του καθήκοντος και την ανιδιοτέλεια ως συστατικών τής προσφοράς. Θέλω και αυτοβούλως, προθύμως και χαριστικώς διακονώ και παρέχω· δεν μου επιβάλλεται μορφή ενεργείας γιατί δεν είμαι δούλος και υπηρέτης κανενός ούτε δημόσιος υπάλληλος να εκτελώ αναντίρρητα τις όποιες εντολές προϊσταμένων μου· ούτε, βέβαια, απειλείται κάτι σοβαρό εναντίον μου που να με υποχρεώνει να πράξω έτσι αλλ’ εθελουσίως, με ανεπηρέαστη και απρόσκοπτη τη βούλησή μου και δίχως συμφέρον, πίεση και καταναγκασμό προκρίνω και μετέρχομαι τον συγκεκριμένο τρόπο που διαβιώ, λειτουργώ και συμπεριφέρομαι. Είμαι ελεύθερος, ανεμπόδιστος και από κανένα δεν πιέζομαι· μπορώ να πράξω διαφορετικά και εν τούτοις επιλέγω να διακονώ σιωπηλά, αγόγγυστα, δίχως προσμονή ανταλλάγματος και χωρίς τυμπανοκρουσίες και διάθεση προβολής. Ως αντίδωρο της προσφοράς μου μού αρκούν η αγαλλίαση, η ικανοποίηση και η πληρότητα που νιώθω μετά τη συντέλεσή της· μία μοναδική και γλυκιά αίσθηση που εισπράττεται αυτόματα και συνιστά την καλύτερη και πιο επιθυμητή αμοιβή μου. Αυτές ακριβώς οι αρχές, που ως ηθικά προστάγματα και προτάγματα συγκροτούν και στολίζουν τις άνω προτροπές του Ιησού-μαζί με την ανεξικακία του, την ανεπιτήδευτη ευγένειά του, το αίσθημα δικαίου που τον χαρακτήριζε, την ευαισθησία του και την έγνοια του για το περιβάλλον και τον φόβο του για τις οδυνηρές συνέπειες της κλιματικής αλλαγής-διατρέχουν και διαπερνούν την όλη οντότητα και τη ζωή τού πάπα Φραγκίσκου. Μάλιστα σε κάποιο σημείο τής διήγησής του, για να τονίσει τη μεγάλη σημασία τής προστασίας και διάσωσης του περιβάλλοντος και της βιοποικιλότητας, παρομοιάζει την αποψίλωση και καταστροφή των δασών με την αποδυνάμωση και απώλεια ελπίδας και συνείδησης. Επιπροσθέτως, εθέλγετο από τον αθλητισμό, τον φιλοτελισμό, τη μουσική, τα ποιοτικά θεάματα και τη σοβαρή λογοτεχνία. Από παιδί παρακολουθούσε σχετικές εκδηλώσεις και ήταν μανιώδης αναγνώστης αριστουργημάτων του πεζού και του έμμετρου λόγου· ο θαυμασμός του για τον Χόρχε Λουΐς Μπόρχες και τον Φιοντόρ Ντοστογιέφσκι ήταν μεγάλος και ανυπόκριτος και τον επαναλαμβάνει και στο βιβλίο του. Δεν απουσίαζε, όμως, από τα ποικίλα ενδιαφέροντά του, και η ανάγνωση πιο «ελαφρών» και διασκεδαστικών κειμένων, όπως αυτά των κόμικς. Για να μας πει δε ποιο είναι το βαθύτερο νόημα της τέχνης και τι την ορίζει δανείζεται κάποιο περιεκτικό αφορισμό του Πάμπλο Πικάσο, που φαίνεται να τον υιοθετεί, μας τον προτείνει ανεπιφύλακτα και έχει ως εξής: «η τέχνη είναι ένα ψέμα που μας κάνει να συνειδητοποιούμε την αλήθεια». Επί πλέον, με αφοπλιστική ειλικρίνεια και νοσταλγική αναπόληση, ομολογεί την ιδιαίτερη αδυναμία του στο ποδόσφαιρο και πως ο ίδιος, από παιδί, συγκαταλεγόταν στους πολλούς και φανατικούς οπαδούς της πασίγνωστης Αργεντίνικης ποδοσφαιρικής ομάδας Σαν Λορέντσο· αναφερόμενος δε στη σημασία και στην αποστολή τού αθλητισμού, συνιστά και συμβουλεύει πως κάθε αθλητική δραστηριότητα πρέπει να αποβλέπει στο να κτίζει γέφυρες και να ενώνει και όχι να διαιρεί και να χωρίζει.

Αν και με μεγάλη εξουσία και τεράστια απήχηση-ως προκαθήμενος, αρχιερέας και πνευματικός ηγέτης της πολυπληθέστερης χριστιανικής ομολογίας-παρέμεινεν ταπεινός, βαθιά ανθρώπινος, με σεβασμό στην ετερότητα και πάντα αρωγός και αλληλέγγυος σε όποιον είχε ανάγκη. Και όλα αυτά με απροσωπόληπτα κριτήρια και χωρίς να εξετάζει σε ποιο δόγμα ή θρησκεία ανήκε ο κάθε κατατρεγμένος, εμπερίστατος, ενδεής και αναξιοπαθών· άλλωστε, δεν του διέφευγε ότι τόσο η θρησκεία τού καθενός όσο και το δόγμα το οποίο ο κάθε χριστιανός υιοθετεί και πιστεύει, κατά κανόνα και εν πολλοίς, είναι συμπτωματικά· και εννοώ, προφανώς, τη συνδρομή και συνέκφανση σειράς συγκυριών οι οποίες διαμορφώνουν το θρησκευτικό status ενός εκάστου και πρωτίστως και κυρίως ότι: επειδή έτυχε να γεννηθώ εδώ κι όχι κάπου αλλού και επειδή προέρχομαι από τους συγκεκριμένους γεννήτορες είμαι αυτό που είμαι. Ακόμα και η επιλογή τού ονόματος Φραγκίσκος, όταν ανερρήθη στον παπικό θρόνο, αυτή τη διάσταση και παράμετρο επεδίωξε να τονίσει, δηλαδή ότι προτίθεται να πορευθεί όπως «ο φτωχούλης του Θεού», άγιος Φραγκίσκος της Ασίζης και πως νιώθει ως εσωτερική ανάγκη την ένταξή του στην κοινότητα και τη συνύφανσή του μ’ αυτήν. Προς την ίδια κατεύθυνση συνηγορεί και το γεγονός ότι, ως ποντίφηκας, προτίμησε να κατοικήσει στην ταπεινή οικία της Σάντα Μάρτα αντί των μέχρι τότε εθισμένων πολύ πιο πολυτελών και μεγάλων παπικών διαμερισμάτων· έχω δε τη βεβαιότητα ότι ο τρόπος που έζησε και οι εν γένει επιλογές του, εκτός από σώφρονες και σύμφωνες με τον λόγο του Θεανθρώπου, υπήρξαν και απολύτως συμβατές, συνεπείς και υποδειγματικά ενταγμένες σε όσα με παρρησία, πειθώ, αφοσίωση και θάρρος κήρυττε και πως δικαιολογημένα και επάξια αγαπήθηκε τόσο πολύ και ευλόγως του αποδόθηκε ο χαρακτηρισμός του πάπα των φτωχών. Αυτόν τον προσδιορισμό του, παρόλο που ο ίδιος δεν τον εισέπραττε ως μομφή, τον θεωρούσε ιδεολόγημα και καρικατούρα γιατί πίστευε ότι ο πάπας πρέπει να ανήκει σε όλους, όπως και η εκκλησία τού Χριστού, έστω κι αν υπάρχει, μέσα στα ευαγγελικά κείμενα, μια προτίμηση και μεροληψία υπέρ των αδύναμων, των ασθενών και των αμαρτωλών. Εξ άλλου, στο βιβλίο του, δεν παραλείπει ούτε φοβάται να αναφέρει και να μας γνωρίσει τις πολλές συναντήσεις του και τις ενδιαφέρουσες συνομιλίες του, σε κακόφημες συνοικίες του Μπουένος Άιρες, με εξωθημένες στο περιθώριο ιερόδουλες, οι οποίες εργάζονταν εκεί κάτω από άθλιες συνθήκες και που, επανειλημμένα και πέρα από τα επιφαινόμενα, εκδήλωναν συμπεριφορές άξιες επιδοκιμασίας, επαίνου και αναγνώρισης· μάλιστα-εξαίροντας αυτή την καλά κρυμμένη και τόσο συκοφαντημένη, απαξιωμένη και θαμμένη κάτω από την κοινωνική περιφρόνηση, τη γενική κατακραυγή και τη στερεότυπη λογική πολύπαθη μεγαλοσύνη τους και προκειμένου να την αναδείξει-ανατρέχει, προσφυώς, στην ενδεδειγμένη περικοπή από το κατά Ματθαίον ευαγγέλιο, που ορθοτομεί τον λόγο της θεϊκής αληθείας και διαλαμβάνει ότι: «Οι δε τελώναι και αι πόρναι προάγουσιν υμάς εις την βασιλείαν του Θεού». Η προσφυγή του σ’ αυτό το ευαγγελικό χωρίο επιβάλλεται να εισπραχθεί και ως ηχηρό χαστούκι στην προκατάληψη και στην υποκρισία που τόσο απεχθάνονταν.

Τον παρατηρήσαμε, κατ’ επανάληψη, να προβαίνει σε κινήσεις υψηλού συμβολισμού και αποκαλυπτικές των προτεραιοτήτων και των προθέσεών του. Αν ανατρέξουμε στο παρελθόν του, και ειδικότερα στο χρονικό διάστημα που προΐστατο της καθολικής εκκλησίας, αυτόματα ανακαλούνται από το άτυπο αρχείο της μνήμης μας και προβάλλονται στις οθόνες της καθημαγμένης σημερινής πραγματικότητάς μας, συμβάντα και εικόνες που έχουν ανεξίτηλα καταγραφεί και καταχωρηθεί σ’ αυτήν, στις οποίες τον βλέπουμε να ηγείται και θετικά να πρωταγωνιστεί και που, αναντίλεκτα, αποκαλύπτουν, φωτίζουν και πιστοποιούν το ήθος του, την ποιότητα του χαρακτήρα του και το ψυχικό του μεγαλείο. Ενδεικτικά και μόνο αναφέρω κάποια τέτοια γεγονότα, στα οποία υπήρξεν μπροστάρης και τα οποία αποτελούν τον αψευδή μάρτυρα της αλήθειας των λεγομένων μου:

Στάθηκε αμετακίνητα αλληλέγγυος και ήταν πάντα δίπλα στους περιθωριοποιημένους, στους πάμπολλους και κατά κανόνα δύσμοιρους μετανάστες, στα αλλεπάλληλα κύματα των διωκόμενων πολιτικών προσφύγων και στα αμέτρητα αθώα θύματα των αδιάκοπων πολεμικών συγκρούσεων και των βίαιων διωγμών. Βρέθηκε διαμετρικά αντίθετος στη «μοντέρνα» υποδούλωση και στον εξανδραποδισμό λαών, ως και στην εξαγορά και άλωση συνειδήσεων. Ο Φραγκίσκος, εύστοχα και δηκτικά, υπογραμμίζει στο προκείμενο βιβλίο του ότι: «η πιο μεγάλη βιομηχανία μεταναστών είναι ο πόλεμος»· ως γόνος οικογενείας μεταναστών και ο ίδιος και ως εκ της θέσης του, προφανώς, κάτι παραπάνω από μας γνώριζε για το θέμα αυτό. Στοχεύοντας δε να αιτιολογήσει και τονίσει την αποστροφή του για την παραφροσύνη των πολέμων και εις επίρρωση της ορθότητας αυτής του τής θέσης και επιλογής ανασύρει μια καταλυτική φράση από, γραμμένο το 1965, βιβλίο του καθολικού ιερέα και δασκάλου Δον Λορέντσο Μιλάνι, η οποία, με την καταιγίδα τής αλήθειας της, κονιορτοποιεί εθνικούς μύθους, μισαλλοδοξίες και πολεμοκάπηλες απόψεις, βοώσα και κραυγάζουσα: «Πήραμε λοιπόν τα βιβλία μας και γυρίσαμε πίσω, σε εκατό χρόνια ιταλικής ιστορίας, αναζητώντας ένα “δίκαιο πόλεμο”. Δεν φταίμε εμείς αν δεν τον βρήκαμε». Προδήλως, επίσης, συμφωνούσε και με τη σοφή αντιπολεμική ρήση του μεγαλοφυούς Αλβέρτου Αϊνστάιν που επισήμαινε ότι: «Ο πόλεμος επ’ ουδενί μπορεί να είναι ανθρωπιστικός και μόνο να καταργηθεί μπορεί», καθώς και με την ακόμα σοφότερη φράση του ίδιου κολοσσού τού πνεύματος και του ουμανισμού, που προσπαθεί να μας αφυπνίσει και νουθετήσει με τα πιο κάτω λόγια στοχαστικού και ηθικού προβληματισμού και συνετής προσέγγισης: «Η ανθρωπότητα εφεύρε την ατομική βόμβα, όμως κανένας ποντικός δεν θα κατασκεύαζε ποτέ μια ποντικοπαγίδα». Συνοψίζοντας τα όσα για τις φρικαλεότητες των πολέμων γράφει, αποφαίνεται πως: η γνώση για τις συνέπειες των δύο τελευταίων μεγάλων πολέμων είναι ένας θησαυρός· οδυνηρός μεν αλλά χρησιμότατος. Και σε κάποιο άλλο σημείο της αντιπολεμικής του έξαρσης υπογραμμίζει ότι: «η ειρήνη δεν μπορεί να είναι συνέπεια αλλά προϋπόθεση». Θεωρεί δε ντροπή και μεγάλη βλασθημία την επίκληση του Θεού, από άτομα ή κρατικές οντότητες, για τη δικαιολόγηση των δικών τους εγκληματικών ενεργειών. Τέλος, αναμιμνησκόμενος τον νομιμοφανή τρόπο με τον οποίο κέρδισε την εξουσία ο Χίτλερ, μεμφόμενος την ευπιστία, την ασύγγνωστη επιπολαιότητα και την αφέλεια με τις οποίες αντιμετωπίστηκε από τους συμπατριώτες του και που είχαν ως συνέπειά τους την υπ’ αυτού κατάκτηση της καγκελαρίας και προς αποτροπή παρομοίων φαινομένων στο μέλλον, παροτρύνει και υποδεικνύει: «Να μάθουν λοιπόν οι νέοι με ποιον τρόπο αρχίζει ο λαϊκισμός. Και ποια κατάληξη μπορεί να έχει. Οι υποσχέσεις που βασίζονται πάνω στον φόβο, τον φόβο για τον άλλο κυρίως, είναι το συνηθισμένο κήρυγμα των λαϊκιστών και η αρχή των δικτατοριών και των πολέμων. Γιατί για τον άλλον, ο άλλος είσαι εσύ». Και η πατρίδα του, η Αργεντινή, είχε την πικρή εμπειρία να κυβερνηθεί, επί μακρόν, από ακραία, αυταρχικά, ανελεύθερα και δικτατορικά καθεστώτα, με τελευταίο, πιο τυραννικό και πολυαίμακτο, το υπό την ηγεσία του αδίστακτου στρατηγού Χόρχε Ραφαέλ Βιντέλα. Και η συνταγματική αυτή εκτροπή, με τα στυγερά εγκλήματα και τα πολλά αθώα θύματά της δεν μπορούσε να διαλάθει της διεισδυτικής ματιάς και της σφοδρής επίκρισης του μεταστάντος πάπα· μέμφεται δε και ψέγει-υπαινικτικά και χαμηλόφωνα αλλά με σαφήνεια-την αμφιλεγόμενη στάση που κράτησε απέναντι στο ολοκληρωτικό αυτό καθεστώς η εκκλησία. Περαιτέρω, ορθά επισημαίνει ότι η-σε περιόδους ανωμαλίας, φαλκίδευσης και ακύρωσης των ατομικών μας δικαιωμάτων-ανοχή και σιωπή της πλειονότητας των πολιτών υποθάλπει, συντηρεί και νομιμοποιεί τέτοιες απεχθείς καταστάσεις, μας κάνει ευχερώς αλώσιμους, αλλοτριώνει τους χαρακτήρες μας, δημιουργεί επικίνδυνο εθισμό στην αδιαμαρτύρητη αποδοχή τής κατάλυσης της ελευθερίας μας και, στην ουσία, μας καθιστά συνενόχους των αυτουργών τους· προς τούτοις ανελκύει το ακόλουθο εύστοχο και χαρακτηριστικό απόσπασμα από κείμενο του Γάλλου ποιητή και δοκιμιογράφου Σαρλ Πεγκύ, που αφορά στη βδελυρή πώρωση που αναπόδραστα επέρχεται από κάθε παρόμοια συμπεριφορά και στάση ζωής και που διαπιστωτικά αποφαίνεται ότι: «Υπάρχει κάτι χειρότερο από το να έχεις μοχθηρή ψυχή. Είναι να έχεις εθισμένη, παθητική ψυχή». Ζούμε στην εποχή τής καταδυνάστευσής μας από τα καρτέλ και τα Μέσα Μαζικής Επικοινωνίας (Μ.Μ.Ε.) ή εξαπάτησης, όπως είναι η παγιωμένη και, κατά το μάλλον ή ήττον, απηχούσα την πραγματικότητα, διττή ερμηνεία του συγκεκριμένου αρκτικόλεξου που αφορά στον δεύτερο από τους παραπάνω δυνάστες μας. Η αισχρή προπαγάνδα, η παραπληροφόρηση και η διαστρέβλωση γεγονότων και καταστάσεων βρίσκονται στην ημερήσια διάταξη. Μόνη μας δραστική προστασία και ασπίδα, απέναντι σ’ αυτή τη λαίλαπα, η εκπαίδευση και η ανθρωπιστική παιδεία, που ενισχύουν την αμυντική μας θωράκιση, μας αναπτερώνουν το ηθικό, μας προσπορίζουν ευγένεια, διάκριση και σοφία και συνιστούν το αποτελεσματικό αντίδοτο και τη δύναμη αποτροπής στους σοβαρούς κινδύνους που ελλοχεύουν, παραμονεύουν και απειλούν να μας καταπιούν. Προς αυτή τη σωτήρια κατεύθυνση μας παροτρύνει να σπεύσουμε, με το προκείμενο βιβλίο του, ο Φραγκίσκος για να ενισχύσουμε τον οπλισμό μας και να αντέξουμε στις έξωθεν επιβουλές.

Ο αλησμόνητος πάπας είχεν άμεση, ουσιαστική, ενεργό και ευεργετική ανάμιξη σε μια σειρά από σημαντικές ανθρωπιστικές κρίσεις και ανεδείχθη ένθερμος, πολύδωρος και άδολος συμπαραστάτης του κάθε κατατρεγμένου και εν περιστάσει ευρισκομένου συνανθρώπου μας, συμβάλλοντας ουσιαστικά στην ανάκτηση της αξιοπρέπειας στη ζωή τους και στη μη απόρριψή τους, ως άχρηστων απόβλητων, από το προσκήνιο της ιστορίας· άλλωστε, όπως μας υπενθυμίζει με το ανά χείρας πόνημά του: «στους φτωχούς τίποτα δεν συγχωρείται, ούτε καν η ίδια τους η φτώχια»· αυτή τη νοσηρή νοοτροπία και απαράδεκτη στάση επεδίωκε να την εξοστρακίσει οριστικά από την ατζέντα τού μέλλοντός μας και να την αντικαταστήσει με αλληλεγγύη, αδελφοσύνη, κατανόηση και καλοσύνη.

Θυμηθείτε την αυθόρμητη μετάβασή του στη Λαμπεντούζα για να συνδράμει, συντρέξει και παρηγορήσει τους ατυχείς ναυαγούς μετανάστες που, μετά τη διάσωσή τους, μεταφέρθηκαν εκόντες άκοντες εκεί. Μην ξεχνάτε την πολυσήμαντη παρουσία του, από κοινού με τον Οικουμενικό Πατριάρχη Βαρθολομαίο και τον τότε πρωθυπουργό της Ελλάδας Αλέξη Τσίπρα, στην πρόχειρη μεταναστευτική δομή τής Μόρια στη Λέσβο με τις χιλιάδες των εκεί «φιλοξενούμενων» απόκληρων και τα επακολουθήσαντα διθυραμβικά του σχόλια με τα οποία εξήρε και εκθείασε τον αλτρουισμό, τη συμπόνια, τη γενναιοδωρία και το λαμπρό ήθος που, σε ιδιαίτερα δύσκολες συνθήκες, αυθόρμητα επέδειξαν οι Λέσβιοι συμπατριώτες μας. Φεύγοντας, πήρε μαζί του, στο αεροπλάνο της επιστροφής του, και κάποια από τα παιδιά τής δομής προκειμένου να επανενωθούν με τις οικογένειές τους που βρίσκονταν ήδη σε διάφορα ευρωπαϊκά κράτη· μάλιστα ο αριθμός των μεταφερθέντων παιδιών αυξήθηκε σε σχέση με τον αρχικά προβλεφθέντα μετά από παρακλητική προς τούτο παρέμβαση του Τσίπρα που την έκανε αποδεκτή ο πάπας. Σημειωτέον ότι επισκέφθηκε τη Λέσβο και δεύτερη φορά και στο βιβλίο του αφιερώνει αρκετές σελίδες στα δύο αυτά ταξίδια του. Επιπροσθέτως, η πρόσφατη πανδημία του κορονοϊού και η οδυνηρή περιπέτεια που αυτή επεφύλασσε στην ανθρωπότητα-με τις εκατόμβες των θυμάτων της, με τις ανεπούλωτες πληγές που άφησε και με την επισφάλεια που έσπειρε στον πλανήτη μας-δεν ήταν δυνατό να περάσει απαρατήρητη και να διαφύγει του εύστοχου σχολιασμού του.

Περαιτέρω, προς την ίδια κατεύθυνση και την αυτή παραδοχή συνηγορούν και άλλες έξοχες και ποτισμένες με ανθρωπιά ενέργειές του, όπως ότι: κατ’ επανάληψη βρέθηκε-με θέρμη, αγωνία, πόνο ψυχής και αγνό ενδιαφέρον-πλάι στους όπου γης αποδιοπομπαίους, στους παρίες, στους κυνηγημένους, στους απεγνωσμένους και σε όσους δεν έχουν στον ήλιο μοίρα. Πόσες φορές δεν το είδαμε να αγκαλιάζει, με πατρική αγάπη και στοργή, τα λιμοκτονούντα παιδιά του τρίτου κόσμου, τα θύματα των αποτρόπαιων διακρατικών και εμφυλίων συρράξεων και των επιδημιών, ως και τους πολλούς αναξιοπαθούντες αδελφούς μας; Σε κάθε γωνιά του κόσμου, όπου πονεμένος, πεινασμένος, περιφρονημένος ή διωγμένος, εκεί και ο μακαριστός Φραγκίσκος και μ’ ένα πηγαίο χαμόγελο που απέπνεε αθωότητα, ειλικρίνεια, σεμνότητα, αγάπη, τιμιότητα και πληθωρική δοτικότητα. Ο πάπας Φραγκίσκος δεν ήταν της εικόνας, του φαίνεσθαι, του επίπλαστου, του δήθεν και της άκαμπτης τυπολατρίας· απέναντι σ’ αυτά, προέκρινε την ουσία και τη διακριτική, ανιδιοτελή και αφειδή προσφορά· επί πλέον δεν δίσταζε να λέει τα πράγματα με το όνομά τους και ως είχαν και να μην κρύβεται πίσω από προσχήματα, προφάσεις και υπεκφυγές. Οι δικές του επίπονες, δύσκολες και σκληρές μάχες δίνονταν-αποφασιστικά μεν αλλά με μειλιχιότητα και γαλήνη-κατά: της φρίκης των ανηλεών πολέμων, της τρομοκρατίας, των πολλαπλών προκλητικών και επαίσχυντων διακρίσεων, της διαρκώς επιτεινόμενης φτώχιας, της επιπολάζουσας χυδαίας αχρειότητας και της παντοειδούς αδικίας. Απετόλμησε ακόμα και τοποθέτησε ως υπουργό στο Βατικανό την πενηνταεννιάχρονη Ιταλίδα μοναχή Σιμόνα Μπραμπίλα, που την όρισε επικεφαλής της Διεύθυνσης για τα ινστιτούτα της Αποστολικής Ζωής· και μια άλλη ομοεθνή της Φραγκισκανή μοναχή, τη Ραφαέλα Πετρίνι, την αναγόρευσε σε αναπληρωτή κυβερνήτη του κράτους του Βατικανού· κάτι τέτοιο όχι μόνο αυτονόητο δεν ήταν αλλά πριν λίγα μόνο χρόνια θα ήταν αδιανόητο· όμως για τον Φραγκίσκο αυτό ήταν το κανονικό και το δέον. ΄Αλλωστε η λατρεία του για την πρώτη και μεγίστη των γυναικών, την Παναγία μας, ήταν παροιμιώδης και εκφραζόταν συχνά και εμφατικά· λέει χαρακτηριστικά ότι: «η Παναγία δεν είναι διόλου ένα συμπλήρωμα. Δεν είναι μία πνευματική εθιμοτυπία, είναι μια ανάγκη της χριστιανικής ζωής. Γιατί η οικογένεια των ανθρώπων θεμελιώνεται ακριβώς πάνω σ’ αυτό το βλέμμα· θεμελιώνεται στις μητέρες». Ακόμα, αξίζουν ιδιαίτερης μνείας και δεν πρέπει να υποτιμώνται ούτε να παραθεωρούνται οι πολλές εξυγιαντικές του πρωτοβουλίες στα ενδότερα του Βατικανού, ως και η συντριβή που ένιωσε και η συγγνώμη που ευθαρσώς και δημοσίως ζήτησε όταν περιήλθαν σε γνώση του σοβαρά ολισθήματα και κακοποιητικές συμπεριφορές ιερωμένων της καθολικής εκκλησίας, ιδιαίτερα δε εκείνες εξ αυτών που αφορούσαν και είχαν θύματά τους μικρά παιδιά.

Έπαιξε καθοριστικό ρόλο στον διαθρησκευτικό διάλογο και ιδίως σ’ αυτόν μεταξύ των δύο αδελφών ομολογιών, ήτοι: της καθολικής και της ορθοδόξου. Ο Φραγκίσκος κι ο Βαρθολομαίος, ως επικεφαλής των δύο αυτών εκκλησιών, συνομίλησαν έντιμα, με αδελφική αγάπη, με λόγο σαφή, άπεφθο, και ειλικρινή και χωρίς οπισθόβουλες σκέψεις και υστεροβουλίες. Και έπραξαν έτσι παρότι γνώριζαν τις πολλές δυσκολίες τού εγχειρήματός τους, έχοντας ως μοναδικό τους γνώμονα και σταθερή τους στόχευση την ανάκτηση της ενότητάς τους και υπείκοντες και εφαρμόζοντες την εντολή και κατευθυντήρια οδηγία του Ιησού, με την οποία μας συνιστά οι τοποθετήσεις μας να είναι ευκρινείς και διαυγείς, όπως αυτούσια αυτή μας μεταφέρεται από το κατά Ματθαίον Ευαγγέλιο (Ματθ. ε΄37): «**έστω δε ο λόγος υμών ναι, ναι**(και)**ου, ου· το δε περισσόν τούτων εκ του πονηρού έστιν**». Δηλαδή, καθαρές, σταράτες, λιτές και ντόμπρες κουβέντες και όχι μια χλιδάτη κενολογία.

Συνέβαλε, όσο κανείς άλλος, στην αποκατάσταση των εκπροσώπων τής θεολογίας τής απελευθέρωσης, που άνθισε, μετά τα μέσα του εικοστού αιώνα, στη Λατινική Αμερική, και ιδίως των εμβληματικών ηγετών της, και δη: του δολοφονηθέντος αγρίως, εντός του ναού και ενώ τελούσε θεία λειτουργία, αρχιεπισκόπου του Ελ Σαλβαδόρ ΄Οσκαρ Ρομέρο και του Κολομβιανού επαναστάτη ιερέως Καμίλο Τόρες· μάλιστα πρωτοστάτησε και στην αγιοκατάταξη, το έτος 2018, του αρχιεπισκόπου ΄Οσκαρ Ρομέρο. Μέχρι και προσφάτως και μόνη η μνεία ή η αναφορά στα ονόματα των δύο αυτών μαρτυρησάντων ιερωμένων ήταν ικανή να κινήσει διώξεις και να επισύρει μεγάλες ποινές σε όσους την αποπειρόνταν, ένεκα των όσων ενοχλητικών για τα προνόμια της καθεστηκυίας τάξης σηματοδοτούσε η δράση τους. Ο Φραγκίσκος καθημερινά απεδείκνυε και προσεπικύρωνε εμπράκτως την πίστη του προς τον τριαδικό Θεό· είχε μια πίστη «…έργω πιστεύουσα, ευσεβούσα και τας εντολάς πράττουσα του ανακαινίσαντος ημάς», κατά τη λίαν εύστοχη διατύπωση-ορισμό του Ιωάννη Δαμασκηνού ως προς το τι στοιχειοθετεί την ουσία της πίστης μας. Ήθελε την εκκλησία κοντά στην κοινωνία, εξωστρεφή, «έξω από το καβούκι» της και μέσα στον κόσμο και στα καθημερινά του προβλήματα, μακριά από προκαταλήψεις κι από φοβίες ανεπέρειστες στο αληθές νόημα του ευαγγελικού λόγου· την προτιμούσε από μια εκκλησία απόμακρη, αυτοαναφορική, αποκομμένη από τον λαό και τα πολλά του βάσανα, στατική, «μουχλιασμένη», δειλή και βαυκαλιζόμενη, εκ του ασφαλούς, κίβδηλη, πλαστή και ψευδεπίγραφη υπεροχή· γράφει και υπομνηματίζει χαρακτηριστικά: «ας βγούμε, ας βγούμε προς τα έξω, προτιμώ μια εκκλησία ταλαιπωρημένη, πληγωμένη και βρώμικη, επειδή βγήκε στους δρόμους, παρά μια εκκλησία ασφυκτική, άρρωστη από την κλεισούρα και το βόλεμά της στα όρια της δικής της ασφάλειας». Δεν παρέλειπε, επίσης, να μας υπενθυμίζει τη μεγάλη εκτίμησή του για την αξία των παραδόσεων και τη βαρύτητα που ο ίδιος απέδιδε στην τήρηση και τη διαφύλαξή τους· προς τούτοις ανατρέχει σε κάποια επιγραμματική ερμηνεία τής σημασίας τής παράδοσης, γενόμενη από το σπουδαίο Αυστριακό συνθέτη και διευθυντή ορχήστρας Γκούσταβ Μάλερ, που διατρανώνει ότι: «Η παράδοση δεν είναι η λατρεία τής στάχτης αλλά το συδαύλισμα της φωτιάς». Σεβασμός στις παραδόσεις αλλ’ όχι στείρα προσκόλληση σ’ αυτές· κατ’ αυτόν, παράδοση σημαίνει αφορμή και λόγος να κινηθούμε προς το μέλλον και μπροστά.

Εν κατακλείδι, ο Φραγκίσκος, με τις καίριες και βαθιά αγαπητικές παρεμβάσεις του, αναθέρμανε τις χλιαρές έως παγωμένες συνειδήσεις μας, πυροδότησε τις εστίες τής ανθρωπιάς μας που βρίσκονταν σε λήθαργο και ύψωσε τείχος ανάσχεσης σε άνομα σχέδια. Με τις πρωτοβουλίες του αυτές η ευαισθησία-έστω και για λίγο, έστω και προσωρινά-εξοβέλισε τον κυνισμό και τη σκληρότητα· κι αυτό συνιστά μεγάλο κέρδος και αποτελεί μία καρποφόρα σιρμαγιά και μία ευεργετική πνευματική κατάθεση και συνεισφορά. Στις κρίσιμες στιγμές που διέρχεται η ανθρωπότητα και που η επιτεινόμενη αφωνία μας και η παγερή αποστασιοποίησή μας από όσα αποτρόπαια και φρικτά τεκταίνονται γύρω μας τείνουν να εκληφθούν ως σιωπηρή συναίνεσή μας στην απονιά και στον ακραίο αμοραλισμό που οσημέραι κατακλύζουν και απειλούν να εξαφανίσουν την οικουμένη, ο εμπνευσμένος λόγος τού Φραγκίσκου φαντάζει πιο επίκαιρος από ποτέ και το κενό από την εκδημία του προβάλει όλο και πιο αισθητό όλο και πιο δυσαναπλήρωτο. Χωρίς να ευθυνόμαστε όλοι εξίσου, καταφέραμε και συνδιαμορφώσαμε ένα πνιγηρό και αρρωστημένο περιβάλλον, μέσα στο οποίο ζούμε και, οι περισσότεροι εξ ημών, αν και προσποιούμαστε, προς στιγμήν, συγκλονισμό, σφοδρή εναντίωση, αποτροπιασμό και αηδία, τάχιστα επανερχόμαστε στην ευδαιμονική και νήδυμη επανάπαυσή μας, αδιαφορούμε και κοιμόμαστε με ήσυχες τις συνειδήσεις μας και σαν να μην τρέχει τίποτα.

Έτσι εγώ εισέπραξα τη δημόσια κατάθεση και εξομολόγηση του πάπα Φραγκίσκου και ειλικρινά προσπάθησα να εγκολπωθώ την ελπίδα που αγωνίστηκε να ενσταλάξει στις καρδιές μας με τον λόγο του και το παράδειγμά του. Τα τεκμήρια που πιστοποιούν την αλήθεια του και την ευθύτητά του αποτυπώνονται, αρμολογούνται και εκφράζονται στο βιβλίο του που σήμερα έχομε τη χαρά να παρουσιάζεται εδώ και με το οποίο γλαφυρά αυτοβιογραφείται· συχνά με λεπτό και έξυπνο χιούμορ, πάντα με διάθεση αυτοκριτικής και αυτοσαρκασμό και χωρίς ποτέ να αποσιωπά λάθη, παιδικές σκανταλιές, αταξίες και νεανικά του πάθη. Κατ’ εμέ, πρόκειται για ένα εμπνευσμένο μανιφέστο πίστης, ανθρωπιάς και ταπεινότητας και για μια μεστή διακήρυξη αλληλεγγύης, σεβασμού και κατανόησης. Πιστεύω δε ακράδαντα ότι: Η σύντομη αγιοκατάταξή του, που ολόψυχα την εύχομαι, θα αποτελέσει ευτυχή εξέλιξη, ως πράξη που η συντριπτική πλειοψηφία των όπου γης χριστιανών δεν τη θεωρεί απλώς ευκταία και επιθυμητή αλλά την κρίνει αναγκαία και επιβεβλημένη, δεδομένης της συμπεριφοράς και της πληθωρικής προσφοράς τού εν λόγω μακαριστού Ιεράρχη. Επίσης είμαι βέβαιος ότι και οι πλείστοι εκ των μη φανατικών αλλοθρήσκων θα την έκαναν ευμενώς δεκτή· και τούτο διότι όταν, τους τελευταίους ιδίως αιώνες, υπάρχουν, ένθεν κακείθεν, τόσες αγιοποιήσεις οι οποίες υπαγορεύτηκαν από προφανείς σκοπιμότητες (εθνικές, πολιτικές, φυλετικές ή άλλης υφής και φύσεως) η αγιοκατάταξη του συγκεκριμένου και δικαιολογημένα λαοφιλούς πάπα θα είναι ο δίκαιος μισθός της επί γης μαρτυρίας του και προβάλει εμφατικά ως απότοκος και γέννημα αδήριτης αναγκαιότητας, ομόθυμης απαίτησης και καθολικής αναγνώρισης. Πάντως και σε κάθε περίπτωση ένα είναι το σίγουρο και αδιαμφισβήτητο γεγονός, το οποίο συνιστά και κοινή διαπίστωση: ο Φραγκίσκος, με την εν γένει πολιτεία του, έβαλε τον πήχη πολύ ψηλά· κι αυτό αποτελεί, ταυτόχρονα και αυτόχρημα, και κίνητρο και πρόσθετη δυσκολία για τους επόμενους.

Τελειώνω, υποκλινόμενος, με σεβασμό και θαυμασμό, στη σεπτή του μνήμη, στην ανεκτίμητη προσφορά του και στην ταπεινότητα που συνοδεύει, παρακολουθεί και στεφανώνει το μεγαλείο του. Εύχομαι δε και προσδοκώ το ελπιδοφόρο του μήνυμα, το οραματικό του σχέδιο και το προσωπικό του λαμπρό παράδειγμα, που έσπειραν αισιοδοξία και έδωσαν κουράγιο και ελπίδα σε εκατομμύρια απογοητευμένους και κακορίζικους ανθρώπους, να εύρουν άξιους και συνεπείς συνεχιστές, διακατεχόμενους από τις ίδιες μ’ αυτόν αρχές και πεποιθήσεις και να μη σβήσουν με την κοίμησή του, ούτε να μαραθούν, αποκαθηλωθούν και θυσιασθούν στο βωμό άλλων προτεραιοτήτων.

Όπως θα διαπιστώσατε δεν ασχολήθηκα, παρά μόνο ακροθιγώς, με τις σχοινοτενείς αναλύσεις τού πάπα που αναφέρονται στο γενεαλογικό του δέντρο, γιατί έκρινα πως λίγους αυτές θα ενδιέφεραν. Επίσης άφησα ανέγγιχτες τις περισσότερες από τις ζουμερές εκφράσεις του, οι οποίες μεταγγίζουν ψυχή, νοστιμιά, δροσιά και αίγλη στο λίαν ελκυστικό δημιούργημά του που σήμερα παρουσιάζεται ενώπιόν σας· και το έκανα επίτηδες για να μην τις αποχυμώσω και για να μπορέσετε, με την ανάγνωσή του, να τις απολαύσετε άθικτες, εύχυμες, αυθεντικές κι ομορφοσύστατες.

Τήνος, 6 Οκτωβρίου του 2025

Αντώνης Νικ. Μαραγκός